CELEX: 62015CN0644
Language: el
Date: 2015-12-02 00:00:00
Title: Υπόθεση C-644/15 P: Αναίρεση που άσκησε στις 2 Δεκεμβρίου 2015 η Ουγγαρία κατά της αποφάσεως που εξέδωσε το Γενικό Δικαστήριο (δεύτερο τμήμα) στις 15 Σεπτεμβρίου 2015 στην υπόθεση T-346/12, Ουγγαρία κατά Ευρωπαϊκής Επιτροπής

25.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 27/28
            
         Αναίρεση που άσκησε στις 2 Δεκεμβρίου 2015 η Ουγγαρία κατά της αποφάσεως που εξέδωσε το Γενικό Δικαστήριο (δεύτερο τμήμα) στις 15 Σεπτεμβρίου 2015 στην υπόθεση T-346/12, Ουγγαρία κατά Ευρωπαϊκής Επιτροπής
   (Υπόθεση C-644/15 P)
   (2016/C 027/32)
   Γλώσσα διαδικασίας: η ουγγρική
   
      Διάδικοι
   
   
      Αναιρεσείουσα: Ουγγαρία (εκπρόσωπος: Z. Fehér)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου στην υπόθεση T-346/12·
            
         
               —
            
            
               να αποφανθεί οριστικώς επί της διαφοράς, όπως έχει τη δυνατότητα σύμφωνα με το άρθρο 61 του Οργανισμού του Δικαστηρίου·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Κατά την Ουγγρική Κυβέρνηση, το Γενικό Δικαστήριο υπέπεσε σε πλάνη περί το δίκαιο καθόσον έκρινε ότι η Επιτροπή, με την απόφασή της περί μερικής επιστροφής από την Κοινότητα της εθνικής χρηματοδοτικής συνδρομής που χορηγήθηκε —σύμφωνα με το άρθρο 103ε του κανονισμού (ΕΚ) 1234/2007 (1)— στις οργανώσεις παραγωγών που δραστηριοποιούνται στον τομέα των οπωροκηπευτικών, νομίμως εξάρτησε το ποσό της επιστροφής εκ μέρους της Ένωσης από το ύψος των κοινοποιηθέντων ποσών ενισχύσεως.
   Η Ουγγρική Κυβέρνηση φρονεί ότι, σύμφωνα με την ερμηνεία των σχετικών διατάξεων του κανονισμού 1234/2007 σε συνδυασμό με τις σχετικές διατάξεις του κανονισμού (ΕΚ) 1580/2007 (2), η Επιτροπή, στην απόφασή της περί μερικής επιστροφής από την Κοινότητα της εθνικής χρηματοδοτικής συνδρομής που χορηγήθηκε στις οργανώσεις παραγωγών, είχε την εξουσία να προβεί μόνο στην επιστροφή των ποσών εκείνων που είχαν κοινοποιηθεί από την Ουγγρική Κυβέρνηση στην αίτησή της για την έγκριση εθνικής συνδρομής, στην οποία τα ποσά αυτά αναφέρονται ως εκτιμώμενα, προβλεπόμενα ή προσωρινώς υπολογισθέντα.
   Σύμφωνα με το άρθρο 103ε του κανονισμού 1234/2007, η έγκριση που παρέχεται από την Επιτροπή αφορά τη χορήγηση συνδρομής και όχι τον καθορισμό από την Επιτροπή ανώτατου ορίου της συνδρομής που μπορεί να χορηγηθεί. Τέτοιο ανώτατο όριο προβλέπεται σαφώς από τον κανονισμό 1234/2007, ο οποίος ορίζει ότι η εθνική συνδρομή δεν μπορεί να υπερβαίνει το 80 % των χρηματοδοτικών εισφορών στα επιχειρησιακά ταμεία των μελών ή των οργανώσεων παραγωγών. Επίσης, οι κανόνες περί μερικής επιστροφής της εθνικής συνδρομής από την Κοινότητα δεν παρέχουν στην Επιτροπή τη δυνατότητα, κατά την έγκριση μιας τέτοιας μερικής επιστροφής, να καθορίζει ως ανώτατο όριο της επιστροφής το ποσό που έχει κοινοποιήσει το κράτος μέλος στην Επιτροπή με την αίτησή του εγκρίσεως, είτε ως συνολικό ποσό της συνδρομής είτε ως ποσό της συνδρομής που προβλέπεται για ορισμένες οργανώσεις παραγωγών.
   Στη διατύπωση του άρθρου 94, παράγραφος 1, δεύτερο εδάφιο, του κανονισμού 1580/2007, η χρήση του όρου «ποσό» —αν ληφθεί υπόψη το όριο της συνδρομής του 80 % το οποίο προβλέπεται στο άρθρο 103ε του κανονισμού 1234/2007 σε συνδυασμό με το όριο του 25 % το οποίο προβλέπεται στο άρθρο 67 του κανονισμού 1580/2007 για την αύξηση του επιχειρησιακού ταμείου— έχει σκοπό να παράσχει στην Επιτροπή τη δυνατότητα, ήδη κατά τον χρόνο της εγκρίσεως, να υπολογίζει εκ των προτέρων το ύψος των εθνικών συνδρομών που μπορούν εν δυνάμει να χορηγηθούν και, κατ’ αυτόν τον τρόπο, αν παραστεί ανάγκη, να υπολογίζει εκ των προτέρων και το ποσοστό της επιστροφής. Επομένως, σκοπός της κοινοποιήσεως των ποσών δεν είναι σε καμιά περίπτωση η έγκριση των κοινοποιούμενων ποσών, αλλά η γνωστοποίηση προς την Επιτροπή του ύψους της συνδρομής που μπορεί εν δυνάμει να χορηγηθεί, σύμφωνα με τις διατάξεις του βασικού κανονισμού και του κανονισμού της Επιτροπής.
   
      (1)  Κανονισμός (ΕΚ) 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ΕΕ L 299, σ. 1).
   
      (2)  Κανονισμός (ΕΚ) 1580/2007 της Επιτροπής, της 21ης Δεκεμβρίου 2007, για τη θέσπιση κανόνων εφαρμογής των κανονισμών (ΕΚ) 2200/96, (ΕΚ) 2201/96 και (ΕΚ) 1182/2007 του Συμβουλίου στον τομέα των οπωροκηπευτικών (ΕΕ L 299, σ. 1).